Skjold_navn_lille_4f

Til

Vordingborg Kommune

Att. Stefan Skov

Valdemarsgade 43

4760 Vordingborg

Tlf. 55 36 36 36

www.vordingborg.dk

Sagsnr.: 22-015675

Afdeling:

Natur og Vand

Sagsbehandler:

Mads Brinck Lillelund  
Mob. 21 13 69 95

mkld@vordingborg.dk

Dato: 8. november 2022

# Tilladelse til skråningsbeskyttelse af Klinteparken mod erosion, Ore Strand, 4760 Vordingborg

**Matr.nr.:** 8aq, Ore, Vordingborg Jorder

**Ansøger og ejer:** Vordingborg Kommune

Kære Stefan Skov

Du har på vegne af Vordingborg Kommune søgt om tilladelse til at skråningsbeskytte Klinteparken. Du ønsker en kystsikring af Klinteparken for at beskytte en af kommunens mest benyttede badestrande ved Ore Strand. Kort 1 viser projektområdet, og i bilag 1 er vist et luftfoto af projektet.

|  |
| --- |
|  |
| *Kort 1. Oversigtskort, hvor projektområdet er angivet med rød cirkel.* |

**Afgørelse efter kystbeskyttelsesloven**

Vordingborg Kommune meddeler hermed tilladelse til etablering af en skråningsbeskyttelse på op til 268 meter (hele kommunens matrikel).

I første fase ønskes etableret en skråningsbeskyttelse på ca. 160 meter regnet fra den nord-vestlige del af matriklen. Etablering af en skråningsbeskyttelse på den resterende del af kommunens matrikel vil dels afhænge af behovet, dels af økonomi til denne del.

Anlægget etableres i erosionssikker dybde, som forventes at være omkring bundkote -0,5 m DVR90. Først med en geotekstildug, dernæst håndsten/ral, og endelig dæksten. Anlægget vil følge topkoten for Klinteparkens græsareal, som varierer langs med kystlinjen. En principskitse af anlægget fremgår af tegning 1.

Skråningsbeskyttelsen afsluttes med ét lag dæksten i varierende størrelse. Der er i tilladelsen mulighed for at udlægge et lag dæksten mere, hvis der viser et behov for dette.

Tilladelsen rummer også muligheden for en kompenserende kystfodring med års mellemrum, for at forebygge den kroniske erosion, sikre skråningsanlægget og passagen foran anlægget langs med stranden.

|  |
| --- |
|  |
| *Tegning 1. Skitse af anlægget hvor koten er +2,5. Skråningsbeskyttelsen stopper hvor parkens græsareal starter. Grøn linje er st.linje (krone). Brun linje er terræmniveau jf. terrænmodel DHM2015. Blå stiplet er middelvandspejl. Rød stiplet er geotekstil. Gullig skravering er filtersten (75-200 mm), og grå er dæksten (0,45-1,5 ton) med et gennemsnit på 0,7 m i diameter. Dækstenene lægges i ét lag tætpakket.* |

**Vilkår**

Tilladelsen gives på følgende vilkår:

* Udformning af skråningsbeskyttelsen skal være som ansøgt. Projektstrækningen udgøres af hele kommunens matrikel (ca. 268 m), og i første etape etableres der skråningsbeskyttelse på omkring 160 meter.
* Ejer af matrikel 8aq, Ore, Vordingborg Jorder, hvor anlægget er placeret, påtager sig at vedligeholde anlægget i god og forsvarlig stand. Hvis der viser sig uforudsete, skadelige virkninger, som følge af anlæggets tilstedeværelse, eller hvis det forfalder, skal anlægget fjernes eller ændres/genetableres.
* Der må ikke uden Vordingborg Kommunes tilladelse foretages udvidelser eller ændringer af det godkendte anlæg.
* Tilladelsen bortfalder hvis anlægget ikke er etableret inden 3 år fra udstedt tilladelse.

**Lovgrundlag**

Etablering af skråningsbeskyttelsen kræver tilladelse fra Vordingborg Kommune jf. kystbeskyttelseslovens § 3, stk. 1.

Projektet gennemføres inden for strandbeskyttelseslinjen, hvor der efter naturbeskyttelseslovens § 15 er et forbud mod tilstandsændringer. Efter lovens § 65 b, stk. 1 skal Kystdirektoratet normalt vurdere, om der kan gives dispensation til at gennemføre et projekt i strid med forbudsbestemmelserne i § 15. Det følger imidlertid af kystbeskyttelseslovens § 3 a, at en tilladelse efter § 3 erstatter de tilladelser og godkendelser efter naturbeskyttelsesloven, som er nødvendige for at gennemføre projektet.

Af byggelinjebekendtgørelsens § 1, stk. 1 følger det at bestemmelserne i naturbeskyttelseslovens § 15, stk. 1 ikke gælder for diger, høfder, bølgebrydere, øvrige kystbeskyttelsesforanstaltninger og andre anlæg, hvortil der er meddelt tilladelse efter lov om kystbeskyttelse.

Vordingborg Kommune skal vurdere om projektet kan påvirke et internationalt naturbeskyttelsesområde eller visse udpegede arter væsentligt jf. § 3 i kysthabitatbekendtgørelsen.

Ligeledes skal det vurderes om projektet er omfattet af miljøvurderingslovens krav om miljøvurdering (VVM) jf. lovens § 21. Det er vurderingen at herværende projekt kræver en VVM-screening. VVM-vurderingen offentliggøres i perioden 3. november til 1. december 2022 på kommunens hjemmeside.

**Målsætning for kystbeskyttelsen og levetid**

Skråningsbeskyttelsen skal reducere risikoen for akut erosion langs med Klinteparken, så området kan bevares som attraktivt for især badegæster i sommerhalvåret, men også lokale, der benytter området rekreativt. Samtidigt ønskes der bevaret en smal strandbred, som der er i dag. På den måde sikres den eksisterende adgang langs med kysten.

Levetiden forventes at være 30-50 år. Målsætningen for projektområdet forventes opretholdt i den periode.

**Økonomi og tidsplan**

Vordingborg Kommune afholder udgifterne til anlæg og efterfølgende drift. Der er ansøgt om en etablering i 2022. Alternativt i 2023.

**Vurdering af kystbeskyttelsen**

Vordingborg Kommune vurderer, på baggrund af stormene i 2022, som er beskrevet i ansøgningen, at der langs med Klinteparken er behov for en hård kystsikring. På den måde sikres en af kommunens mest benyttede badeområder, der har en stor rekreativ værdi. De besøgende benytter græsarealerne lige så hyppigt som selve strandarealet. Derfor er det ønskeligt at bevare begge dele. Herværende projekt sikrer dette.

Skråningsanlægget forventes at reducere risikoen for erosion ved storm- og højvands-hændelser, fordi det mindsker den akutte erosion. Anlægget vil ikke fjerne den kroniske erosion, der fortsat vil ske op- og nedstrøms anlægget samt foran anlægget. Dette er nærmere beskrevet i ansøgningen.

Den rekreative udnyttelse af stranden langs med kysten sikres i kommunens målsætning for projektet, og det er i ansøgningen beskrevet at der kan opstå et behov for at sandfodre for at sikre adgangen langs med stranden foran anlægget.

Endelig vurderer Vordingborg Kommune mht. strandbeskyttelseslinjen, at der ikke er afgørende landskabelige indvendinger mod etablering af det ansøgte.

**Natura 2000, habitatområder og Bilag IV-arter**

Som det fremgår af ansøgningen, har Vordingborg Kommune foretaget en vurdering af de eventuelle konsekvenser, som projektet kunne have for de internationale beskyttelsesområder, som berøres af projektet. Hvis projektet kan påvirke et internationalt naturbeskyttelsesområde eller en beskyttet art, skal der foretages en konsekvensvurdering af projektets virkninger.

Projektet vurderes jf. ansøgningen ikke at have indflydelse på Natura 2000-områderne, da målsætningen for Natura 2000-områdernes udpegningsgrundlag ikke berøres af det ansøgte projekt.

Projektet vil ikke ændre på den samlede erosion fra kysten ud i havet, og derfor vurderes forholdene at forblive uændrede for trækfuglene på Natura 2000-områdernes udpegningsgrundlag. Det samme gælder for naturtypen kystklint, hvis udbredelse vil forblive uændret før og efter projektet gennemføres.

Mht. Bilag IV-arter så viser kommunens egne data at projektområdet samt kyststrækningerne på hver side er registrerede som potentielt leveområde for markfirben.

Skiftet fra en højvandsmur til en stensætning vurderes at give de samme levemuligheder for markfirben, eller forbedrede levemuligheder.

Markfirben lever typisk på sydvendte skrænter med stor solindstråling. Det er ikke sandsynligt at der overvintrer markfirben på projektstrækningen, hvor der foretages kystsikring. Kystsikringen foretages i naturmaterialer, der naturligt har små mellemrum og sprækker, som markfirben vil kunne overvintre i og skjule sig i når anlægget er færdigetableret. Markfirben bruger gerne sten og stenbunker, som solepladser.

Der findes en forholdsvis stor bestand af markfirben fra Vordingborg og ud til Knudshoved Odde. En eventuel påvirkning fra kystsikringen på projektstrækningen vil være lille, set ud fra påvirkningen af den samlede lokale bestand af markfirben.

På den baggrund kan det udelukkes, at bestanden af markfirben vil blive påvirket af kystsikringen.

Samlet set vurderer Vordingborg Kommune derfor, at der ikke skal udarbejdes en konsekvensvurdering for projektet.

**Høring**

Projektforslaget har været i offentlig høring i perioden fra den 10. oktober til den 7. november 2022.

Fiskeristyrelsen har afgivet høringssvar, men har ikke haft bemærkninger til projektet. Der ud over har tre andre grundejere sendt høringssvar, to grundejerforeninger og Kystdirektoratet.

Der har været støtte til projektet i alle de indsendte svar.

Den ene grundejer støtter projektet, og spørger til muligheden for øget erosion ud for vedkommendes matrikel, der ligger nord-vest for projektarealet. Hertil har Vordingborg Kommune svaret, at den overordnede erosionsretning er mod syd-øst, og således vil herværende projekt ikke give anledning til øget erosion ved grundejerens matrikel.

Den anden grundejer støtter projektet, og spørger om herværende projekt kan omfavne hård kystsikring ved ejendommene Kystvejen 41, 39, 37, 35 B, 35 A og 33. Disse ejendomme har i dag en form for hård kystsikring. Hertil har Vordingborg Kommune svaret, at dette vil kræve et særskilt projekt, men at der langs med disse ejendomme kan være et behov for en hård kystsikring også. Et sådan ønske fra de seks grundejere skal behandles via en ansøgning om kystsikring. Grundejeren spørger også ind til om projektet vil give øget erosion på Kystvejens ejendomme. Hertil har Vordingborg Kommune svaret, at det i første omgang vil give øget erosion på kommunens eget areal i Klinteparken. Herværende projekt kan potentielt omfatte hele kommunens matrikel i Klinteparken, og hvis der er et fremtidigt ønske om at udnytte dette skal overvejelser om erosion på nabo-matrikler inkluderes.

Den tredje grundejer støtter projektet, men vil gerne have at den øverste dæksten i anlægget flugter med græsarealet. Hertil har Vordingborg Kommune svaret, at det er hensigten, som det også ses på tegning 1. Den tredje grundejer har også spurgt til adgangsforhold mod nord-vest, og her er det tanken at der skal etableres en stentrappe, som bygges ind i anlægget. Se modelfoto på foto 1.

|  |  |
| --- | --- |
|  | *Foto 1. Eksempel på en trappe indbygget i selve skråningsbeskyttelsen. Længst mod nord-vest påtænkes en lignende indbygget i herværende projekt.*  *Kilde: Foto fra COWI-udbudsmaterialet. Eksemplet er fra Hundested.* |

De to grundejerforeninger støtter projektet. De peger på kommunens areal syd-øst for Klinteparken, og dermed også syd-øst for ejendommene på Kystvejen, der er nævnt her. Hertil har Vordingborg Kommune svaret, at en sikring af dette areal bliver et særskilt projekt. Evt. samtænkt med ejendommene langs med Kystvejen, hvis der viser sig en interesse for et fælles projekt.

Kystdirektoratet (KD) vurderer at: ”*Området er udsat for lille kronisk erosion (langstransport rettet mod sydøst) og moderat akut erosion. Værdien der ønskes at beskytte er et ubebygget græsareal som badegæster anvender til rekreative formål. Da græsarealet har en værdi for kommunen, og denne værdi har en vis sårbarhed samt at der er en fare for akut erosion er der en reel risiko forbundet med området. Erosionsrisikoen i området bør håndteres. Skrænttoppen rykker 1-2 m tilbage fra 2020 til 2022 i den nordvestlige ende og 0 m i den sydøstlige ende, jf. ortofotos.*”

KD foreslår at der udføres konkrete vurderinger af faren for oversvømmelse for at kunne sammenholde denne med den ansøgte løsning. Hertil Kan Vordingborg Kommune svare, at der andet steds på Ore Strand er etableret højvandsdige, og at skråningsanlægget ikke er tiltænkt at skulle beskytte mod oversvømmelse.

KD peger på at løsningsforslaget sandsynligvis løser udfordringen med skrænttilbage-rykning i anlæggets levetid, og at området lider af læsideerosion grundet hård kyst-beskyttelse på nabostrækninger. Det ønskede anlæg vil ligeledes skabe læsideerosion på strækninger sydøst for det planlagte anlæg. Ud over læsideerosion vil profilforstejlning foran det planlagte anlæg forekomme som konsekvens heraf, hvilket KD peger på bør kompenseres for med sandfodringer tilsvarende den kroniske erosion for området. Sandfodres der ikke foran skråningsbeskyttelsen vil stranden foran forsvinde og dermed også adgangen langs stranden.

Hertil kan Vordingborg Kommune svare, at der i ca. 40 år har været en højvandsmur i beton på samme strækning, som den påtænkte skråningsbeskyttelse. I den periode har der ikke været forsøgt sandfodring, som modsvarer den kroniske erosion. Og i den periode har strandadgangen langs med kysten, foran betonmuren, været opretholdt. Så profilforstejlningen går meget langsomt, og der er store dele af kysten op- og nedstrøms anlægget, hvor den fri kystdynamik kan ske. Læsideerosionen vil ske på kommunens eget areal, og udnyttes den fulde tilladelse, så skråningsanlægget udvides til at omfatte hele den kommunale matrikel, skal der tages stilling til læsideerosion på naboarealer, som tidligere omtalt. Sandfodring er nævnt både i ansøgning og tilladelse, som en måde at kompensere for den kroniske erosion. Samlet set vurderes det at skråningsanlægget vil give en mindre læsideerosion, som følge af den mindre bølgeenergi i tilbageslaget fra bølgerne, sammenlignet med den tidligere betonmur.

KD peger på at anlæg, der ikke er kystbeskyttelse, forudsætter en dispensation i medfør af naturbeskyttelsesloven.

Til det vil Vordingborg Kommune nævne, at den påtænke trappe mod nord-vest, bliver en del af selve skråningsanlægget, og kræver derfor ikke sin egen dispensation. Se foto 1.

KD spørger ind til en afvejning af behovet for kystbeskyttelse med den ansøgte metode i forhold til det landskab, som anlægget placeres i. Og skriver endvidere, at det bør overvejes, om der findes andre kystbeskyttelsesmetoder, som vil give den samme beskyttelse, men som har en mindre landskabelig påvirkning. Såfremt en sådan findes, bør det overvejes om en af disse metoder i så fald skal anvendes i stedet. En tilsvarende vurdering kan lægges over anlæggets naturmæssige påvirkning.

Vordingborg Kommune vurderer sammen med COWI, at herværende projekt er den løsning, som bedst sikrer mod akut erosion. Der har igennem 40 år været en højvandsmur, som nu har vist den ikke kunne klare mere med stormene i 2022. Derfor er den væltede del af betonmuren fjernet sommer 2022. Der ønskes en sikring, som kan tage noget af bølgeenergien ud ved stormhændelser, modsat den lodrette betonmur. Her er det vurderet at en skråningsbeskyttelse er en kystteknisk/kysthydraulisk forbedring af løsningen. Der er valgt marksten, for at få det landskabelige udtryk mere harmonisk end en betonmur. Der er også valgt en løsning, hvor der kun lægges ét lag dæksten. I hvert fald i første omgang, fordi det er vurderet at dette vil være tilstrækkelig beskyttelse i ekstreme situationer. Et lag dæksten virker mindre pompøst end en traditionel skråningsbeskyttelse med to lag dæksten. Igen for at tilgodese de landskabelige hensyn. En gang ud i fremtiden kan herværende løsning måske suppleres med andre tiltag, som f.eks. en eller flere bølgebrydere, der lægges langs med kysten.

Endelig så spørger KD til påvirkning af Natura 2000-områder, med særlig tanke på de kumulative effekter. Altså at Vordingborg Kommune i vurderingen af den kumulative effekt også bør inddrage projekter af ældre dato, og som fortsat har en påvirkning på kystens udvikling. Det gælder både projekter, der ligger inden og uden for Natura 2000-områderne. Det betyder, at man bør forholde sig til, hvilken virkning de øvrige hårde kystbeskyttelsesanlæg har på Natura 2000-områderne. Desuden bør konsekvensen af den samlede kumulative virkning på erosionen (kronisk og akut) nedstrøms vurderes.

Her vil Vordingborg Kommune henvise til ansøgningen, hvor projektet er gennemgået med hensyn til de nærliggende Natura 2000-områder. Det er kun konklusionerne vedr. Natura 2000, der er indskrevet i denne tilladelse. Vedrørende den kumulative effekt, så vurderes det at udskiftning af en tidligere betonmur på projektstrækningen med en skråningsbeskyttelse vil give stort set uændrede forhold, og derfor vil herværende projekt være af underordnet betydning for de omkringliggende Natura 2000-områders udpegningsgrundlag, og områdernes muligheder for opnåelse af gunstig bevaringstilstand.

**Klagevejledning**

Denne afgørelse indeholder to afgørelser:

1. Tilladelse til kystbeskyttelse
2. Vurdering af at projektet ikke kan påvirke internationale naturbeskyttelsesområder eller Bilag IV-arter væsentligt

Begge afgørelser kan påklages hvad angår retslige spørgsmål jf. kystbeskyttelseslovens § 18, og § 11 i bekendtgørelse om administration af internationale naturbeskyttelsesområder.

Klageberettigede er jf. § 18a i kystbeskyttelsesloven:

* Adressaten for afgørelsen
* Ejeren af den ejendom, som afgørelsen vedrører
* Enhver der har en væsentlig individuel interesse i sagens udfald
* En berørt nationalparkfond oprettet efter lov om nationalparker
* Lokale foreninger og organisationer, som har en væsentlig interesse i afgørelsen
* Landsdækkende foreninger og organisationer, hvis hovedformål er beskyttelse af natur og miljø
* Landsdækkende foreninger og organisationer, som efter deres formål varetager væsentlige rekreative interesser, når afgørelsen berører sådanne interesser
* Landsdækkende foreninger og organisationer, som efter deres formål varetager væsentlige brugerinteresser inden for arealanvendelsen, og som repræsenterer mindst 100 medlemmer.

Der vil kunne klages over den endelige afgørelse til Miljø- og Fødevareklagenævnet. Klagefristen er 4 uger fra offentliggørelsen af afgørelsen. Proceduren for at klage fremgår af Nævnenes Hus: <https://naevneneshus.dk/start-din-klage/miljoe-og-foedevareklagenaevnet/vejledning/>

Jf. kystbeskyttelseslovens § 18 b skal spørgsmål til prøvelse af afgørelsen eller de regler, der er fastsat i medfør af loven, være anlagt inden for 6 måneder efter afgørelsen er offentliggjort.

Projektforslaget og den endelige godkendelse offentliggøres på kommunens hjemmeside [www.vordingborg.dk](http://www.vordingborg.dk).

**Forhold til anden lovgivning**

Dræn

Vordingborg Kommune kender ikke til placeringen af eventuelle dræn. Af hensyn til den fremtidige vedligeholdelse af dræn er det uhensigtsmæssigt at placere faste installationer ovenpå dræn. Vi anbefaler at man undersøger arealet inden anlægsarbejdet påbegyndes.

Hvis du under gravearbejde beskadiger dræn, skal disse reetableres. Hvis der findes dræn, må disse ikke blokeres og skal forsat kunne aflede vandet. Hvis du ønsker at flytte dræn eller vil ændre drænets størrelse skal dette godkendes af kommunen.

Terrænregulering

Hvis der terrænreguleres, kræver dette en landzonetilladelse, som forventes at kunne udstedes. Hvis der reguleres med mere end ½ meter, vil det også kræve dispensation fra lokalplanen for området jf. § 9.1.

Arkæologi

Hvis der i forbindelse med gravearbejdet ved syn eller lugt konstateres en jordforurening, så skal arbejdet standses og Vordingborg Kommune skal straks informeres. Kommunen kan kontaktes på e-post: jordforurening@vordingborg.dk eller telefon 55 36 24 80. Ved akut forurening kontakt Alarmcentralen på 112 – de vil kontakte Redningsberedskab og Miljøvagt.

**Forhold til andre myndigheder**

Hvis der under anlægsarbejdet mødes spor af fortidsminder såsom stensamlinger, mørk jord, knoglerester eller potteskår o.l., så skal arbejdet straks stoppes, og Museum Sydøstdanmark, Algade 97, 4760 Vordingborg, museerne@museerne.dk tilkaldes. Du

kan også med fordel anmode museet om en udtalelse inden anlægsarbejdet sættes i gang, se Museumslovens § 27, stk. 5, nr. 2.

Med venlig hilsen

Mads Brinck Lillelund

Natur- og vandløbsmedarbejder


Kopi til:

* Nærmeste ejere af naboejendomme samt nærmeste grundejerforeninger:
  + Gyvelvænget 14, Gyvelvænget 11, Snerlevej 14A, Snerlevej 14, Snerlevej 15, Klintevænget 16, Klintevænget 15, Slåenvænget 16, Slåenvænget 15, Lupinvej 12, Lupinvej 14, Kystvejen 41, Kystvejen 39, Kystvejen 37, Kystvejen 35A, Kystvejen 35A, Kystvejen 33
  + Grundejerforeningen Humlevang v/ Erik H. R. Madsen, Fodbygård 51, 4700 Næstved
  + Grundejerforeningen Rosenvænget v/ Karen Døssing, Rosenvænget 6, 4760 Vordingborg, kdkd@mail.dk

* Naturstyrelsen, [nst@nst.dk](mailto:nst@nst.dk)
* Danmarks Naturfredningsforening, [dnvordingborg-sager@dn.dk](mailto:dnvordingborg-sager@dn.dk)
* DN-lokalkomité, Martin Vestergaard, [martin@naturatlas.dk](mailto:martin@naturatlas.dk)
* Dansk Ornitologisk Forening, [Natur@dof.dk](mailto:Natur@dof.dk)
* DOF-lokalkomité, [Vordingborg@dof.dk](mailto:Vordingborg@dof.dk)
* Danmarks Sportsfiskerforbund, [Post@Sportsfiskerforbundet.dk](mailto:Post@Sportsfiskerforbundet.dk)
* Friluftsrådet, [jakobsen.terkel@gmail.com](mailto:jakobsen.terkel@gmail.com)
* Fiskerriinspektoratet, [inspektoratoest@naturerhverv.dk](mailto:inspektoratoest@naturerhverv.dk)
* Museum Sydøstdanmark, [museerne@museerne.dk](mailto:museerne@museerne.dk)
* Kystdirektoratet, [kdi@kyst.dk](mailto:kdi@kyst.dk)

**Bilag 1. Situationsplan over projektet**

*Bemærk: nordpilen ikke vender opad i kortet.*



Et billede, der indeholder tekst

Automatisk genereret beskrivelse

Et billede, der indeholder bord

Automatisk genereret beskrivelse